Með breytingum á yfirstjórn stóru sjúkrahúsanna í Reykjavík , Landspítalans og Sjúkrahúss Reykjavíkur , og með einum forstjóra og fyrirætlunum um eina framkvæmdastjórn hafa verið stigin skref til aukinnar samvinnu og / eða sameiningar þeirra . Samhliða þessu hefur farið fram umræða um kosti þess að byggja nýtt sjúkrahús eða koma starfsemi framtíðarinnar fyrir í þeim byggingum sem fyrir eru . Sú umræða er skemmra á veg komin . Ýmis rök hníga til þess , að þjóðin geti ekki staðið undir nema einu vel búnu hátæknisjúkrahúsi . Ofangreind skref má nýta sem áfanga til að mæta þeirri kröfu . Við aukna samvinnu og / eða sameiningu þarf að huga að breytingum á innra skipulagi þessara stofnana / stofnunar til þess að framtíð þjónustunnar verði vel borgið . Í því sambandi þarf meðal annars að huga að yfirstjórn heilbrigðismála , skiptingu valds á sjúkradeildum , fyrirkomulagi bráðrar þjónustu og tímasettrar þjónustu , mismunandi rekstrarformum innan sjúkrahússins og kjarasamningum . Koma þarf í veg fyrir faglega stöðnun og einokun á sameinuðu hátæknisjúkrahúsi , meðal annars með tímabundnum ráðningum æðstu stjórnenda sjúkradeilda . Nýta þarf þetta tækifæri til að fella hið nýja sjúkrahús að nútímalegum hugmyndum um hinn akademíska þátt í rekstri þess með því að efla tengslin við Háskóla Íslands , þannig að það þjóni landsmönnum sem kennslu - og rannsóknastofnun jafnt sem sjúkrahús í fremstu röð . Það er skoðun stjórna LÍ og LR , að núverandi húsnæði Sjúkrahúss Reykjavíkur og Landspítalans sé óhentugt til sjúkrahúsrekstrar . Núverandi húsnæði er hannað með höfuðáherslu á legudeildir og fellur illa að nútíma sjúkrahúsrekstri sem gerir ráð fyrir allt annarri samsetningu verkefna og tækjabúnaðar en þær byggingar sem hannaðar voru fyrir mannsaldri eða tveim . Þrengt er að stoðdeildum og rannsóknastarfsemi , lítið svigrúm er fyrir sérhæfða göngudeildarstarfsemi og bráðaþjónusta á undir högg að sækja . Starfsaðstaða lækna er víða bágborin . Töluverð byggingarþörf er á báðum stöðum og byggingaframkvæmdir í gangi . Stjórnir LÍ og LR telja nauðsynlegt , að mörkuð verði opinber stefna í þessum málum . Stjórnirnar taka undir orð heilbrigðismálaráðherra á aðalfundi LÍ haustið 1999 og telja , að í framtíðinni eigi að byggja eitt sjúkrahús sem rúmi núverandi starfsemi Sjúkrahúss Reykjavíkur og Landspítalans . Við núverandi aðstæður má efna til margvíslegrar samvinnu sjúkrahúsanna , en endanleg markmið sameiningar nást ekki nema undir einu þaki . Lykilatriði er að breið pólitísk samstaða sjórnmálamanna og fagaðila náist um framangreint markmið og leiðir að því . Samrunaferli er erfitt fyrir stórar stofnanir af þessu tagi og þróun í samstarfi farsælli en bylting . Ýmsar vísbendingar utan úr heimil eru um að sameining stórra heilbrigðisstofnana hafi mistekist eða lítilli hagræðingu skilað nema í framkvæmdastjórn . Til að skila árangri þurfa markmið sameiningar að vera skýr bæði starfsfólki og sjúklingum . Teysta þarf sjálfstæði einstakra sviða einnar stofnunar þannig að forðast megi óhagræði of mikillar miðstýringar . Tryggja þarf að sjúklingar eigi val um lækna og meðferðarúrræði . Stjórnir Læknafélags Íslands og Læknafélags Reykjavíkur hvetja stjórnvöld til að grípa ekki til neinna þeirra aðgerða í máli þessu sem líklegar eru til að valda afturför eða ólgu og sundurþykkju meðal þeirra er málið varðar mest .